### Beslutningstema

Der skal træffes beslutning om samling af alle udgifter vedrørende nyt nødkaldeanlæg, som et anlægsprojekt under Sundhedsudvalget.

### Historik

Brugen af nødkald har i mange år været en essentiel del af kommunens plejeindsats og indsatsen på voksen- og socialområdet.

I 2022 blev man opmærksom på, at der med det eksisterende anlæg, var opstået problemer med sikkerheden. Driftsanvendeligheden er også oplevet som ikke tidssvarende. Udskiftning af nødkaldeanlæg var derfor i udbud i 2023.

Udbudsprocessen har efter en afdækning af behov på tværs af kommunen, været gennemført i samarbejde mellem Voksen-og Socialområdet og Pleje og Omsorg.

Udbudsmaterialet blev sendt til fem virksomheder. Tre virksomheder ud af fem blev prækvalificerede. To afgav tilbud.

Der har været gennemført brugervenlighedstest ad omgange, hvor indbudte medarbejdere uddelte points til de to teknologier. Baseret på denne pointgivning og tilbudsmaterialet faldt valget på Intelligent Care.

### Sagsfremstilling

Der forventes at skulle bruge 6,151 mio. kr. i engangsudgifter til etablering af det nye nødkaldeanlæg.

Det beløb er fordelt mellem to udvalg

* 3,388 mio. kr. vedrører plejecentre under Sundhedsudvalget,
* 2,763 mio. kr. vedrører botilbud under Socialudvalget.

Det foreslå, at der på [adresse] laves et samlet projekt, hvorfra udgifterne til implementering af nødkaldeanlæg på tværs af udvalgene skal bogføres. Det foreslås derudover, at der tilføres følgende finansiering til anlægsprojektet for fuldt at finansiere udgiften.

### Økonomi

Til finansiering af udgiften på 6,151 mio. kr. foreslås det, at der anvendes ikke forbrugte midler fra følgende projekter til finansiering af det nye anlægsprojekt:

* 4,483 mio. kr. - Overført fra 2023 til 2024, til håndtering af udgiften fra nødkaldeanlæg.
* 0,467 mio. kr. - Anlægsprojekt 2023: Renoveringsarbejder, Handicap Løgumgårde
* 1,201 mio. kr. - Anlægsprojekt 2023: Demensforbedringer på plejecentre

I alt: 6,151 mio. kr.

Det ønskes samtidig, at anlægsmidlerne frigives.

Sagen behandles samtidig i Socialudvalget og Sundhedsudvalget.

### Indstilling Direktionen indstiller,

|  |  |
| --- | --- |
| at | der gives en anlægsbevilling på 6,151 mio. kr. til et nye anlægsprojekt under Sundhedsudvalget ved navn Nødkaldeanlæg, |
| at | 467.000. kr. finansieres af det afsatte rådighedsbeløb på anlægsprojektet "Renoveringsarbejder, Handicap Løgumgårde", |
| at | 1,225 mio. kr. finansieres af det afsatte rådighedsbeløb på anlægsprojektet "Demensforbedringer på plejecentre", |
| at | 4,483 mio. kr. finansieres af overførsler til håndtering af nødkaldeanlæg, |
| at | rådighedsbeløbet på 6,151 mio. kr. frigives, og |
| at | indstillinger videresendes til Økonomiudvalget og Kommunalbestyrelsen. |

Beslutning fra Sundhedsudvalget, 8. april 2024, pkt. 5:
Indstillingen anbefales.

Beslutning fra Socialudvalget, 9. april 2024, pkt. 12:
Indstillingen anbefales.

Beslutning fra Økonomiudvalget, 18. april 2024, pkt. 14:

Indstillingen anbefales.

### Beslutning

Indstillingen godkendt.